Ja, Tatjana! Goud, nuwe wêreldrekord vir SA se SchoenmakerSuid-Afrika se Tatjana Schoenmaker nadat sy nie net ‘n goue medalje losgeswem het nie, maar ook ‘n nuwe wêreldrekord opgestel het. (Foto: Jonathan Nackstrand/AFP) Tatjana Schoenmaker was Vrydagoggend vroeg Suid-Afrikaanse tyd oorstelp van vreugde toe sy nie net ŉ goue medalje in die 200 m-borsslag by die Olimpiese Spele in Tokio verwerf het nie, maar ook ŉ jarelange wêreldrekord in dié item verpletter het. Die 24-jarige swemsensasie het na 2 minute 18.95 sekondes eerste aan die kant geraak en die rekord (2:19.11) wat Denemarke se Rikke Moller Pedersen in 2013 opgestel het, verbeter. Die VSA se Lilly King was in die tweede plek (2:19.92), met haar span- en oefenmaat Annie Lazor derde (2:20.84). Schoenmaker het ook silwer in die 100 m-item gewen en haar bedoeling by vanjaar se Spele duidelik uitgestippel toe sy so hittete die rekord in die uitdunne verbeter het. In die finaal het sy foutloos geswem. Kaylene Corbett wens Tatjana Schoenmaker geluk. (Foto: Team South Africa/Twitter) King was aanvanklik blitsig weg en het by die 50 m- en 100 m-merk eerste gedraai. Schoenmaker het daarna haar skuif gemaak en die Amerikaner ore aangesit. Sy is die eerste Suid-Afrikaanse vrou sedert Penny Heyns in 1996 wat ŉ goue medalje in swem by ŉ Spele wen. Die Suid-Afrikaner Kaylene Corbett het in die vyfde plek geëindig. #UnitedByEmotion pic.twitter.com/c1oyiqp4WF — #Tokyo2020 (@Tokyo2020) July 30, 2021